Skupni ukrep

z dne 3. decembra 1998

o ustanovitvi Evropskega sistema slikovnega arhiviranja (FADO), ki ga je sprejel Svet na podlagi člena K.3 Pogodbe o Evropski uniji

(98/700/PNZ)

SVET EVROPSKE UNIJE JE

ob upoštevanju Pogodbe o Evropski uniji in zlasti člena K.3(2)(b) Pogodbe,

ker člen K.l(3) Pogodbe predvideva, da sta politika priseljevanja in politika glede državljanov tretjih držav zadevi v skupnem interesu;

ker je boj proti lažnim dokumentom področje, ki ga urejata politika priseljevanja in policijsko sodelovanje; ker širjenje pravih in lažnih dokumentov zahteva pogosto posodabljanje; ker je zaradi dejstva, da so tehnike za izdelavo pravih dokumentov in njihovih ponaredkov čedalje bolj izpopolnjene, potrebno zelo kakovostno sredstvo;

ker Evropski bilten o goljufijah in Navodila o pravih dokumentih ne izpolnjujeta v celoti zahtev glede hitrosti in točnosti reprodukcije, zaradi česar je uporaba računalniškega sistema slikovnega arhiviranja z ustreznim izobraževanjem osebja ključni element sleherne celovite strategije, zasnovane za zadovoljevanje potreb držav članic;

ker več držav članic ima računalniške sisteme slikovnega arhiviranja, ki se začenjajo uporabljati;

ker bi bilo za zagotavljanje visoke ravni nadzora v državah članicah koristno uvesti računalniški sistem slikovnega arhiviranja, do katerega bi imeli dostop kontrolorji dokumentov v državah članicah; ker bi ta sistem omogočil, da bi uporabniki imeli na voljo podatke o vseh novih odkritih načinih ponarejanja in o novih pravih dokumentih, ki so v obtoku;

ker je zaradi zagotavljanja, da bi bilo podatki v sistemu združljivi in poenoteni, treba izdelati postopke za pripravo prispevkov držav članic, ki bodo vključeni v sistem, in postopke za nadzor in preverjanje takšnih prispevkov;

ker ta skupni ukrep ne vpliva na pristojnost držav članic glede priznavanja potnih listov, potnih listin, vizumov ali drugih osebnih dokumentov,

SPREJEL NASLEDNJI SKUPNI UKREP:

Člen 1

1. Evropski sistem slikovnega arhiviranja se uvede zaradi izmenjave, prek računalniških sredstev in v zelo kratkem času, podatkov, ki jih imajo države članice o pravih in lažnih dokumentih, ki so bili zbrani v skladu s postopki, določenimi v Prilogi k temu skupnemu ukrepu.

2. Ta sistem ne nadomesti ali odpravi običajnih izmenjav na papirju, dokler vse države članice ne bodo sposobne uporabljati računalniškega sistema.

Člen 2

Baza podatkov sistema med drugim vsebuje naslednje podatke:

(a) slike lažnih in ponarejenih dokumentov;

(b) slike pravih dokumentov;

(c) zbirne podatke o tehnikah ponarejanja;

(d) zbirne podatke o varnostnih tehnikah.

Člen 3

Uvedba Evropskega sistema nobeni državi članici ne preprečuje, da sama razvija in uporablja svoje nacionalne sisteme, ki ustrezajo zahtevam državnih obmejnih služb in notranjih služb, odgovornih za preverjanje dokumentov.

Člen 4

Svet nemudoma sprejme tehnične specifikacije glede združljivosti z obstoječimi sistemi, glede vnašanja podatkov v sistem in glede postopkov za nadzor in preverjanje teh podatkov.

Člen 5

Ta skupni ukrep se objavi v Uradnem listu in začne veljati dan po objavi.

Člen 1 se uporablja največ 12 mesecev po tem, ko so ukrepi, omenjeni v členu 4, sprejeti.

V Bruslju, 3. decembra 1998

Za Svet

Predsednik

K. Schlögl

--------------------------------------------------

PRILOGA

EVROPSKI SISTEM SLIKOVNEGA ARHIVIRANJA

V okviru Generalnega sekretariata Sveta se oblikuje računalniški sistem, ki bo vseboval prave dokumente skupaj z lažnimi in ponarejenimi dokumenti.

Evropski sistem se imenuje FADO (lažni in pravi dokumenti).

1. Opis sistema

- sistem je dostopen z ene osrednje enote v vsaki državi članici,

- sistem temelji na internetni tehnologiji. Sistem zagotavlja, da se podatki lahko hitro pošiljajo v osrednje nacionalne službe. Kakor hitro Generalni sekretariat Sveta prejme podatke, se ti čim prej vnesejo v sistem FADO. Vsaka država članica je odgovorna za vključevanje teh podatkov v svoj nacionalni sistem ali v svojo kopijo sistema FADO,

- sistem je večjezičen,

- sistem je "uporabniku prijazen",

- sistem temelji na zelo strogi kodifikaciji. Zajamči se varnost podatkov, vsebovanih v računalniškem sistemu. Sistem uporablja posebne podatkovne linije med Generalnim sekretariatom Sveta in osrednjimi službami v državah članicah,

- v vsaki državi članici se do sistema dostopa prek varnega interneta z osrednje enote. Države članice lahko interno uporabljajo enak sistem na svojem ozemlju (kar pomeni, da vanj povežejo več postaj, ki se nahajajo v njihovih različnih obmejnih kontrolnih službah ali drugih pristojnih organih). Med delovnimi postajami, razen tiste med osrednjo nacionalno enoto in osrednjo točko pri Generalnem sekretariatu ni neposredne povezave. Oblikuje se mehanizem za kopiranje in posodabljanje sistema, ki se nahaja v državah članicah, s sistema FADO (magnetofonski trak, zamenljivi diski, CD-romi itd.),

- vsaka država članica ima pravico razvijati svoje varne nacionalne sisteme za notranji prenos podatkov,

- sistem FADO deluje prek mreže med osrednjo točko pri Generalnem sekretariatu in osrednjimi enotami, ki se nahajajo v vsaki državi članici, kar omogoča hitro izmenjavo podatkov,

- ker se bodo dokumenti pošiljali v elektronski obliki, da bi jih bilo mogoče vnesti v obstoječe nacionalne sisteme, se za slike uporablja standardni format (JPEG, TIFF, BMP itd.). Kakovost slik je najboljša mogoča, kljub temu pa se med kakovostjo slik, velikostjo in stiskanjem ohrani pravilno ravnovesje,

- za pomembne dele slike so po potrebi na voljo povečave,

- sistem omogoča primerjavo na zaslonu med originalnim dokumentom in lažnim ali ponarejenim dokumentom,

- sistem zagotavlja razlage različnih tehnik ponarejanja in varnostnih tehnik,

- potrebna so sklicevanja, ki uporabnikom omogočajo, da se zelo hitro najdejo vsi podatki o dokumentu,

- največjo prednost imajo dokumenti držav članic, kot tudi dokumenti tretjih držav, od koder v države članice dotekajo redni tokovi priseljevanja. Podatki v sistemu se širijo in posodabljajo z vključevanjem vseh drugih dokumentov, da bi bil čim popolnejši,

- sistem vsebuje "opozorilo", kar pomeni, da se vsem državam članicam po elektronski pošti pošlje opozorilo o določenem lažnem dokumentu,

- sistem ima več kot eno raven. Od vsega začetka se upošteva možnost razvijanja dodatne ravni poizvedovanja, da bi se vključili podrobnejši podatki za izvedence,

- sistem vsebuje posebno območje za vključevanje dokumentov, ki jih ena ali več držav članic še ni priznala.

2. Stroški sistema

Stroški, povezani s uvajanjem in delovanjem sistema FADO, vključujejo nakup tehnične opreme in stroške za osebje. Ker je sistem FADO oblikovan izključno za elektronsko arhiviranje in prenos dokumentov, kar se trenutno počne na papirju, bodo ti stroški pomenili odhodek za poslovanje Sveta v smislu prvega stavka člena K.8(2) Pogodbe o Evropski uniji.

--------------------------------------------------